ওলির নির্দেশেই গুলি চালানো হয়েছিল! গ্রেফতারের দাবি ‘জেন জি’র

ওয়েব ডেস্ক : সম্প্রতি উত্তেজনার আগুনে জ্বলেছিল নেপাল (Nepal)। সেই সময় পুলিশের গুলিতে প্রাণ হারিয়েছিলেন অনেকে। প্রধানমন্ত্রী কেপি শর্মা ওলির (KP Sharma Oli) নির্দেশেই এই গুলি চালানো হয়েছিল। এমন দাবি করে ওলির গ্রেফতারির দাবিতে সরব হল ‘জেন জি’ (Gen-Z)। প্রধানমন্ত্রীর পাশাপাশি প্রাক্তন স্বরাষ্ট্রমন্ত্রী রমেশ লেখককেও গ্রেফতার করার দাবি জানিয়েছেন তারা।

শনিবার ‘জেন জি’র উপদেষ্টা ডঃ নিকোলাস ভূষাল বলেছেন, ওলি,লেখক এবং কাঠমান্ডুর প্রধান জেলা কর্মকর্তা ছবি রিজালের নির্দেশেই বিক্ষোভরত আন্দোলনকারীদের উপর গুলি চালানো হয়েছিল। যার কারণে প্রাণ হারিয়েছিলেন ১৯ জন। তাই অভিযুক্তদের অবিলম্বে হেফাজতে নেওয়ার দাবি জানিয়েছন তিনি।

আরও খবর : এইচ-১বি ভিসা নিয়ে নতুন ঘোষণা ট্রাম্প প্রশাসনের!

সঙ্গে নিকোলাস জানিয়েছেন, কেপি শর্মা ওলি (KP Sharma Oli) ও সরকারি কর্মীদের কাছে অনেক সম্পত্তি রয়েছে। সেই সম্পত্তি কোথা থেকে এসেছে? তা নিয়ে প্রশ্ন তুলেছেন তিনি। এর জন্য তদন্ত কমিশন গঠন করে তদন্ত হওয়া উচিত বলে বলে জানিয়েছেন তিনি। জানা যাচ্ছে, অভিযুক্তদের গ্রেফতারের দাবিতে কাঠমান্ডুর সিংহ দরবারে অবস্থান বিক্ষোভ করছেন ‘জেন জি’রা।

প্রসঙ্গত, ওলি সরকারের বিরুদ্ধে এমনিতেই দুর্নীতির অভিযোগ ছিল। তা নিয়ে ক্ষুব্ধ ছিলেন সাধারণ মানুষ। তার মাঝে গত ৪ সেপ্টেম্বর সে দেশে হঠাৎ বন্ধ করে দেওয়া হয় ফেসবুক, ইউটিউব, এক্স সহ সব ধরণের সোশাল মিডিয়া। যাতে আরও বেশি ক্ষুব্ধ হয়ে আন্দোলনে নামেন তরুণ প্রজন্ম বা ‘জেন জি’। সেই আন্দেলনের উপর পুলিশের গুলি চালানোর অভিযোগ ওঠে। এই বিক্ষোভের কারণে অন্ত ৭২ জনের মৃত্যু হয়েছে বলে খবর। আহত বহু মানুষ। এমন অবস্থায় দেশ থেকে পালিয়ে যান নেপালের প্রাক্তন প্রধানমন্ত্রী কেপি শর্মা ওলি ((KP Sharma Oli))। তবে এর মাঝে ওলি,লেখক এবং কাঠমান্ডুর প্রধান জেলা কর্মকর্তা ছবি রিজালকে গ্রেফতারের দাবি জানানো হল।